Mynbestuurder kry reuse boete oor spoedŉ Mynbestuurder van Witbank in Mpumalanga is ŉ reuse boete opgelê nadat hy vroeër vanjaar op die N14 vasgetrek is nadat hy teen 212 km/h gery het. Busaphi Nxumalo, ŉ woordvoerder van die Gautengse verkeerspolisie, sê Andy McCauley (48) is op 27 Mei vasgetrek terwyl hy in ŉ splinternuwe Ferrari 455 gery het op die N14 in die rigting van Pretoria. McCauley is Maandag in die Krugersdorp-landdroshof ŉ boete van R80 000 opgelê of twee jaar tronkstraf wat vir twee jaar opgeskort is. Nxumalo sê McCauley het die boete betaal. “Die landdros het dit duidelik gemaak dat indien McCauley weer vir dieselfde oortreding in hegtenis geneem word, die opgeskorte vonnis onmiddellik van krag sal wees.” Adam Hack (20) is Maandag in die Pretoria-landdroshof ŉ boete van R1 500 opgelê nadat hy Sondag op die N1-noord in Centurion vasgetrek is nadat hy teen 188 km/h gery het. Hack se pa, David (55), is ook Sondag vasgetrek nadat hy teen 234 km/h gery het. Albei het in Porsche GT3-motors gery. David sal na verwagting Dinsdag in die hof verskyn.